**ކްރިމިނަލް ކޯޓުގެ ނަންބަރު 132/Cr-C/2015 ޤަޟިއްޔާއިން ބަލައި، ޙުކުމްކޮށްފައިވާ ޓެރަރިޒަމްގެ މައްސަލައާ ގުޅިގެން ދިވެހިރާއްޖޭގެ ސުޕްރީމް ކޯޓަށް އިސްތިއުނާފު ކުރުމުގެ ގޮތުން ޕްރޮސިކިއުޓަރ ޖެނެރަލްގެ ފަރާތުން ހުށަހަޅާފައިވާ މައްސަލައާ ގުޅިގެން ރައީސް މުޙައްމަދު ނަޝީދުގެ ފަރާތުން ދިވެހިރާއްޖޭގެ ސުޕްރީމް ކޯޓަށް ހުށަހަޅާފައިވާ ޤާނޫނީ ވާހަކަތައް ބިނާކޮށްފައިވަނީ އަންނަނިވި މައިގަނޑު 5 ބައިގެ މައްޗަށެވެ.**

(ހ) އިސްތިއުނާފުކުރުމުގެ ޢާންމު އުޞޫލުތައް ނިޔާކުރާ ގޮތުން ކްރިމިނަލް ކޯޓުގެ ނަންބަރު 132/Cr-C/2015 ޤަޟިއްޔާއިން ބަލާފައިވާ މައްސަލަ ތަޙްވީލުކުރުމަށް ބަލާއިރު، ދިވެހިރާއްޖޭގެ ހައިކޯޓުގެ މާލޭ ބްރާންޗްގައި މިވަގުތު ތިބި ހުރިހާ ފަނޑިޔާރުންނަކީ ރައީސް މުޙައްމަދު ނަޝީދުގެ މައްސަލަ ބެލުމުގައި މީގެ ކުރިން ކޮންމެވެސް އެއް މަރުޙަލާއެއްގައި ޝާމިލުވެފައިވާ ފަނޑިޔާރުންކަމަށްވާތީ، ދިވެހިރާއްޖޭގެ ހައި ކޯޓުގެ މާލޭ ބްރާންޗުގައި މި މައްސަލަ ބެލުމަށްޓަކައި ތަޢައްޞުބުން އެއްކިބާވެތިބި ފަނޑިޔާރުންގެ ބެންޗެއް އެކުލަވާލެވެން ނެތުމުން މި މައްސަލަ ބަލައި، ނިހާޔީ ޙުކުމެއް އިއްވޭނީ ހަމައެކަނި ދިވެހިރާއްޖޭގެ ސުޕްރީމް ކޯޓަށް ކަމަށްވުމާއި؛

(ށ) ކްރިމިނަލް ކޯޓުގެ ޙުކުމް ބިނާވެފައިވާ ޓެރަރިޒަމް ކުށުގެ ޢަމަލެއް ހިންގުމުގެ މަޤްޞަދެއް، ކުށްކުރުމުގެ ޢަމަލެއް އަދި އެކުށް ކުރުމުގެ ނިޔަތެއްވެސް ރައީސް މުޙައްމަދު ނަޝީދުގެ ކިބައިބައި ނެތްކަމާއި؛

(ނ) ޕްރޮސިކިއުޓަރ ޖެނެރަލް ޓެރަރިޒަމްގެ ދަޢުވާ ތައްޔާރުކޮށް އެދަޢުވާ ރައީސް މުޙައްމަދު ނަޝީދުގެ މައްޗަށް އުފުލާފައިވަނީ ޖިނާއީ މައްސަލަތައް ތަޙްޤީޤުކުރުމުގެ އުޞޫލުތަކާއި ޖިނާއީ މައްސަލަތަކުގައި ޢަމަލުކުރުމަށް ކަނޑައަޅާފައިވާ މައިގަނޑު އުޞޫލުތަކާ ޚިލާފަށް އަދި ޕްރޮސިކިއުޓަރ ޖެނެރަލަށް ލިބިދީފައިވާ ބާރުތަކާއި މަސްއޫލިއްޔަތުތަކުގެ އިމުގެ ބޭރުން ކަމަށްވުމާއި؛

(ރ) ކްރިމިނަލް ކޯޓުގެ ޙުކުމް ބިނާކޮށްފައިވާ ޓެރަރިޒަމް ދަޢުވާގެ ޝަރީޢަތް ކްރިމިނަލް ކޯޓުން ހިންގުމުގައި ޢަދުލުވެރިކަމާއި ހާމަކަމާއެކު ޝަރީޢަތް ހިންގުމަށްޓަކައި ޤާނޫނުއަސާސީން ކަށަވަރުކޮށްދީފައިވާ އެކަށީގެންވާ ވަގުތާއި، ވަޞީލަތްތަކާއި ފުރުޞަތު ލިބިދީފައި ނުވާކަމާއި، ޤާނޫނީ ވަކީލުންގެ އެހީތެރިކަން ލިބިދީފައިނުވާކަމާއި، ކޯޓުގައި މައްސަލަ ބެއްލެވި ފަނޑިޔާރުންގެ މުސްތަޤިއްލުކަމާމެދު ސުވާލު އުފެދިފައިވާކަމާއި، ހެކިން ޙާޟިރުކޮށް ހެކިންނާ ސުވާލުކުރުމަށް ފުރުޞަތު ލިބިދީފައިނުވާކަމާއި؛

(ބ) ކްރިމިނަލް ކޯޓުގެ ޙުކުމާ ގުޅިގެން ރައީސް މުޙައްމަދު ނަޝީދުގެ ފަރާތުން އ.ދ.ގެ ވަރކިންގ ގްރޫޕް އޮން އާރބިޓަރީ ޑިޓެންޝަނުން ނިންމާފައިވާ ނިންމުމުގައި، ދިވެހިރާއްޖެ ބައިވެރިވެ ސޮއިކޮށްފައިވާ ICCPR އަދި UDHR އިން ކަށަވަރުކޮށްދީފައިވާ އިންސާނީ ޙައްޤުތަކާއި މިނިވަންކަން ރައީސް މުޙައްމަދު ނަޝީދުގެ ކިބައިން ނިގުޅައިގަންފައިވާކަމަށާއި، އަދި މިގޮތުން ބައިނަލްއަޤްވާމީ ޤާނޫނީ ހަމަތަކަށް ރިޢާޔަތްކުރާއިރު ރައީސް މުޙައްމަދު ނަޝީދު ބަންދުކޮށް، އަދަބު ދީފައިވަނީ އެކަށީގެންވާ އެއްވެސް ސަބަބެއް އޮވެގެން ނޫންކަމަށާއި ކްރިމިނަލް ކޯޓުގެ ކުރީގެ އިސް ޤާޟީ ޢަބްދުﷲ މުޙައްމަދު އެމް.އެން.ޑީ.އެފް.ގެ ބެލުމުގެ ދަށަށް ގެންދިޔަ ގެންދިއުން ޓެރަރިޒަމް ކުށުގެ ޢަމަލަކަށް ނުވާކަމާއި، އަދި ޑިއު ޕްރޮސަސް ނެތް ކަމަށް ބަލަން ޖެހޭ ކަންކަން ހިމެނޭ ކަމަށް އެނިންމުގައި ބުނެފައިވުން.

އިސްވެ ދެންނެވި މައިގަނޑު 5 ބައި ބަހާލާފައިވަނީ 14 ނުކުތާގެ މައްޗަށެވެ. އެއީ؛

1. ކްރިމިނަލް ކޯޓުގެ ނަންބަރު 132/Cr-C/2015 ޤަޟިއްޔާއާއި ދިވެހިރާއްޖޭގެ ހައި ކޯޓުގެ ނަންބަރު HC-IH/2015/01 ނިންމުން ތަޙްވީލުކުރުމަށް ބަލާއިރު، ދިވެހިރާއްޖޭގެ ހައި ކޯޓުގެ މާލޭ ބްރާންޗުގައި ތިއްބެވި ފަނޑިޔާރުންގެ ތެރެއިން އެމައްސަލަ ބެއްލެވުމަށް ތަޢައްޞުބުން އެއްކިބާވެ ތިއްބެވި ފަނޑިޔާރުންގެ ބެންޗެއް އެކުލަވާލެވެން ނެތްކަން.
2. ރައީސް މުޙައްމަދު ނަޝީދު 22 ފެބުރުއަރީ 2015 ވަނަ ދުވަހު ހައްޔަރުކޮށް، ބަންދުގައި ބަހައްޓައިގެން ޝަރީޢަތް ކުރިއަށް ގެންދިއުމަށް ކްރިމިނަލް ކޯޓުގައި ޕްރޮސިކިއުޓަރ ޖެނެރަލް އެދިފައިވަނީ ޤާނޫނުއަސާސީ އާއި ޤާނޫނާއި ޤަވާޢިދާ ޚިލާފަށްކަން.
3. އެމް.އެން.ޑީ.އެފް. އިން ކްރިމިނަލް ކޯޓުގެ ކުރީގެ އިސް ޤާޟީ ޢަބްދުﷲ މުޙައްމަދު އެކަހެރިކުރި މައްސަލައަކީ ޖިނާއީ މައްސަލަތައް ތަޙުޤީޤުކުރުމުގެ އުޞޫލުތަކާ އެއްގޮތަށް މޯލްޑިވްސް ޕޮލިސް ސަރވިސްއިން ރައީސް މުޙައްމަދު ނަޝީދުގެ މައްޗަށް ޓެރަރިޒަމްގެ ކުށުގެ ނުވަތަ ޖިނާއީ އެހެންވެސް ކުށެއްގެ ތަޙުޤީޤުކޮށް ދަޢުވާކޮށްފައިވާ މައްސަލައެއް ނޫންކަން.
4. ރައީސް މުޙައްމަދު ނަޝީދުގެ މައްޗަށް ދަޢުވާ އުފުލާފައިވަނީ ޤާނޫނުއަސާސީއާއި، ޕްރޮސިކިއުޓަރ ޖެނެރަލްގެ ޤާނޫނާއި ޖިނާއީ މައްސަލަތަކުގައި ޢަމަލުކުރުމަށް ކަނޑައަޅާފައިވާ މައިގަނޑު އުޞޫލުތަކާ ޚިލާފަށްކަން.
5. ރައީސް މުޙައްމަދު ނަޝީދުގެ މައްޗަށް ޕްރޮސިކިއުޓަރ ޖެނެރަލް އުފުލާފައިވާ ޓެރަރިޒަމްގެ ކުށުގެ ދަޢުވާގައި ޤާނޫނުގައި ބުނެފައިވާ ޓެރަރިޒަމްގެ ކުށްތަކުގެ ތެރޭގައި ހިމެނޭ 'ގަދަކަމުން ފޮރުވުމުގެ' ކުށުގެ ޢަމަލު ފުރިހަމަނުވާކަން.
6. ކްރިމިނަލް ކޯޓުގެ ކުރީގެ އިސް ޤާޟީ ޢަބްދުﷲ މުޙައްމަދު ހައްޔަރުކޮށްފައިވަނީ އެމް.އެން.ޑީ.އެފް.އިން ކަމަށް ވާއިރު، އެމައްސަލައިގައި ރައީސް މުޙައްމަދު ނަޝީދު ހިންގި އެއްވެސް ޢަމަލެއް ނެތްއިރު ޕްރޮސިކިއުޓަރ ޖެނެރަލް ރައީސް މުޙައްމަދު ނަޝީދުގެ މައްޗަށް ދަޢުވާ އުފުލާފައިވުން.

1. ޕްރޮސިކިއުޓަރ ޖެނެރަލްގެ މަސްޢޫލިއްޔަތުތައް އަދާކުރުމުގައި ޤާނޫނުއަސާސީއާއި ޤާނޫނުގެ ހަމަތައް ނަގަހައްޓައި، ފަރުދުންގެ ޙައްޤުތައް ހިމާޔަތްކޮށް ރައްކާކުރުމުގައި އެއްވެސް ތަފާތުކުރުމެއްނެތި ހަމަހަމަކަމާއެކު ޢަމަލުކުރުން ލާޒިމްކަން.
2. ފާއިތުވެދިޔަ 22 ފެބްރުއަރީ 2015 ދުވަހުން ފެށިގެން ރައީސް މުޙައްމަދު ނަޝީދު ހައްޔަރުކުރުމަށާއި، ބަންދުގައި ބަހައްޓައިގެން ޝަރީޢަތް ކުރިއަށް ގެންދިއުމަށް ނިންމާފައިވަނީ ޤާނޫނާ ޚިލާފަށްކަން.
3. ރައީސް މުޙައްމަދު ނަޝީދުގެ މައްޗަށް އުފުލާފައިވާ ޓެރަރިޒަމްގެ ކުށުގެ ދަޢުވާގެ ޝަރީޢަތް ހިންގައި ޙުކުމްކޮށްފައިވަނީ، ޤާނޫނުއަސާސީގެ 51 ވަނަ މާއްދާގެ (ބ) އިން ލިބިދޭ ޤާނޫނީ ވަކީލެއްގެ އެހީތެރިކަން ހޯދުމުގެ ޙައްޤު ގެއްލޭ ގޮތަށްކަމަށާއި، އަދި ކްރިމިނަލް ކޯޓުން ޢަމަލުކުރާ '[ވަކީލުން ހުށަހެޅުމާއި، ބަލައިގަތުމާއި، ވަކިކުރުމުގައި ޢަމަލުކުރަންވީ ގޮތުގެ އުޞޫލު](http://criminalcourt.gov.mv/wp-content/uploads/2014/11/Vakeelun-Hamajehsumuge-Usool1.pdf)' (ނަންބަރު 2014/2) ގައި ކަނޑައަޅާފައިވާގޮތާ ޚިލާފަށްކަން.
4. ކްރިމިނަލް ކޯޓުގެ މައްސަލަ ބެއްލެވި ޤާޟީންގެ ތެރެއިން ދެ ޤާޟީންނަކީ، މައްސަލައާ ގުޅިގެން ތަޙުޤީޤު މަރުޙަލާގައި ހެކިބަސް ދެއްވައި، އަދި މައްސަލައިގެ އަނިޔާ ލިބުނު ފަރާތާ ގާތް ގުޅުމެއް އޮންނަ ފަރާތްތަކަކަށްވާއިރު، އެ ދެ ޤާޟީން ތިއްބަވައިގެން މައްސަލަ ބައްލަވައި، ޙުކުމް ކުރައްވާފައިވަނީ ދިވެހިރާއްޖޭގެ ސުޕްރީމްކޯޓުގެ ނަންބަރު 197-B1-145/2011/29 (3 ޖުލައި 2011) ސިޓީން އަންގަވާފައިވާ އެންގެވުމާއި، ދިވެހިރާއްޖޭގެ ހައިކޯޓުގެ ނަންބަރު 2012/HC-A/240 ޤަޟިއްޔާއިން ކަނޑައަޅާފައިވާ ގޮތާ ޚިލާފަށްކަން.
5. ކުށުގެ ތުހުމަތުން ބަރީޢަވުމަށް މަސައްކަތްކުރުމަށްޓަކައި ރައީސް މުޙައްމަދު ނަޝީދަށް އެކަށީގެންވާ ވަގުތާއި އެކަށީގެންވާ ވަޞީލަތްތައް ދިނުމެއްނެތި މައްސަލަ ނިންމާފައިވަނީ، ޤާނޫނުއަސާސީގެ 51 ވަނަ މާއްދާގެ (ބ) އާ ޚިލާފަށްކަން.
6. ރައީސް މުޙައްމަދު ނަޝީދުގެ މައްޗަށް ކްރިމިނަލް ކޯޓަށް ހުށަހެޅުނު ޤަޟިއްޔާގައި ޝަފަޙީ އަދި ކިތާބީ ހެކި ބަލައިގަތުމާއި، ހުށަހެޅިފައިވާ ހެއްކާމެދު ތަޢުނުކުރުމާއި، ދިފާޢީ ހެކިން ޙާޟިރުކުރުމުގެ ފުރުޞަތު ލިބިދިނުމުގައިއާއި، ހެކި ވަޒަންކުރުމުގައި ކްރިމިނަލް ކޯޓުގެ ފަނޑިޔާރުން ޢަމަލުކުރައްވާފައިވަނީ ޤާނޫނުއަސާސީގެ 51 ވަނަ މާއްދާގެ (އ) އިން ކަށަވަރުކޮށްދީފައިވާ ޙައްޤަށް އުނިކަން އަންނަގޮތަށް ކަން.
7. ރައީސް މުޙައްމަދު ނަޝީދުގެ މައްޗަށް ކްރިމިނަލް ކޯޓުން ޓެރަރިޒަމްގެ ކުށުގެ ދަޢުވާ ހިންގައި ކުށް ޘާބިތުކޮށްފައިވަނީ ޤާނޫނުއަސާސީގެ 42 ވަނަ މާއްދާގެ (ށ) ގައި ބުނާ ޢަދުލުވެރިކަމާއެކު ޝަރީޢަތް ކުރެވުމުގެ ޙައްޤާއި، 51 ވަނަ މާއްދާގެ (އ) ގައި ކުށެއް ކޮށްފިކަން އެކަށީގެންވާ މިންވަރެއްގެ ޝައްކެއް ނެތި ޝަރީޢަތުގައި ޘާބިތުނުކުރެވޭނަމަ އެމީހަކީ ކުށެއް ނެތް މީހެއް ކަމަށް ބެލުމުގެ ޙައްޤަށް އުނިކަން ލިބޭގޮތަށްކަން.

1. ކްރިމިނަލް ކޯޓުގެ ނަންބަރު 132/Cr-C/2015 ޤަޟިއްޔާއިން ކޮށްފައިވާ ޙުކުމް ދިވެހި ސަރުކާރުގެ ކަމާބެހޭ އިދާރާތަކުން ރައީސް މުޙައްމަދު ނަޝީދުގެ މައްޗަށް ތަންފީޛުކުރަމުން ގެންދާ ގެންދިއުމާ ގުޅިގެން ރައީސް މުޙައްމަދު ނަޝީދު އދ. ގެ UNWGAD އަށް ހުށަހެޅި މައްސަލާގައި އދ. ގެ ވަރކިންގ ގްރޫޕްއިން ނިންމުމެއް ނިންމާފައިވާހިނދު، އެނިންމުން ބިނާކޮށްފައިވާ ICCPR އަދި UDHR އަކި ދިވެހިރާއްޖެ ބައިވެރިވެ، ސޮއިކޮށްފައިވާ ދެމުޢާހަދާކަމަށްވެފައި ބައިނަލްއަޤްވާމީ ޤާނޫނީ ހަމަތަކުގެ ދަށުން އެމުޢާހަދާތަކަށް ދިވެހި ދައުލަތުން ޢަމަލުކުރަންޖެހޭކަމަށްވެފައި، އެއާ އެއްގޮތަށް ދިވެހި ދައުލަތުން ޢަމަލުކޮށްފައިނުވުން.

**އެދޭ ގޮތް:**

މަތީގައި ބަޔާންކޮށްފައިވާ ޤާނޫނީ އަދި ޝަރުޢީ ސަބަބުތައް އެހެން ހުރުމުން، ރައީސް މުޙައްމަދު ނަޝީދު އެދިވަޑައިގަންނަވަނީ، ޕްރޮސިކިއުޓަރ ޖެނެރަލް ކްރިމިނަލް ކޯޓުގައި ރައީސް މުޙައްމަދު ނަޝީދުގެ މައްޗަށް އުފުލާފައިވަނީ ޞައްޙަނޫން ދަޢުވާއެއްކަމަށްވާތީއާއި ޕްރޮސިކިއުޓަރ ޖެނެރަލް އެދަޢުވާ އުފުލާފައިވަނީ ޖިނާއީ މައްސަލަތައް ތަޙްޤީޤުކުރުމުގެ އުޞޫލުތަކާއި، ޖިނާއީ މައްސަލަތަކުގައި ޢަމަލުކުރުމަށް ކަނޑައަޅާފައިވާ މައިގަނޑު އުޞޫލުތަކާ ޚިލާފަށް އަދި ޕްރޮސިކިއުޓަރ ޖެނެރަލްއަށް ލިބިދީފައިވާ ބާރުތަކާއި މަސްއޫލިއްޔަތުތަކުގެ އިމުގެ ބޭރުން ކަމަށްވާތީއާއި؛ ބުނެވިދިޔަ ދަޢުވާގެ ޝަރީޢަތް ހިންގުމުގައި ޢަދުލުވެރިކަމާއި ހާމަކަމާއެކު ޝަރީޢަތް ހިންގުމަށްޓަކައި ޤާނޫނުއަސާސީން ކަށަވަރުކޮށްދީފައިވާ އެކަށީގެންވާ ވަގުތާއި، ވަޞީލަތްތަކާއި، ޤާނޫނީ ވަކީލުންގެ އެހީތެރިކަން ހޯދުމުގެ ފުރުޞަތު ރައީސް މުޙައްމަދު ނަޝީދަށް ލިބިދީފައިނުވާކަމާއި، ހުށަހެޅުނު ހެކި ވަޒަންކުރުމުގައްޔާއި ދިފާޢީ ހެކިން ޙާޟިރުކުރުމުގައި ޤާނޫނީ ހަމަތަކާ ޚިލާފުވެފައިވާކަން އެނގޭތީއާއި، އެމައްސަލަ ބެއްލެވި ފަނޑިޔާރުންގައި ތަޢައްޞަބުން އެއްކިބާވުމާއި ވަކި ފަރާތަކަށް ބުރަނުވުމުގެ ސިފަ ނެތްކަން އެނގޭތީއާއި؛ ރައީސް މުޙައްމަދު ނަޝީދުގެ މައްޗަށް ކްރިމިނަލް ކޯޓުން ކޮށްފައިވާ ޓެރަރިޒަމުގެ ޙުކުމް ބިނާކޮށްފައިވާ ޢަމަލު ހިންގިކަމަށް ރައީސް މުޙައްމަދު ނަޝީދު އިންކާރުކޮށްފައިވާހިނދު، އެޙުކުމް ބިނާކޮށްފައިވާ ޓެރަރިޒަމުގެ ޢަމަލުގެ އުންޞުރުތައް ފުރިހަމަވެފައިވާކަމަށް ޤާނޫނީ ގޮތުން ބެލެވޭނެ އެއްވެސް ހެއްކެއް ދައުލަތުން ޝަރީޢަތަށް ހުށަހަޅާފައިނުވާތީއާއި؛ އަދި ކްރިމިނަލް ކޯޓުގެ ޙުކުމާ ގުޅިގެން ރައީސް މުޙައްމަދު ނަޝީދުގެ ފަރާތުން އ.ދ.ގެ ވަރކިންގ ގްރޫޕްއަށް މައްސަލަ ހުށަހެޅުމުން އެމުއައްސަސާއިން ބައިނަލްއަޤްވާމީ ޤާނޫނީ ހަމަތަކަށް ރިޢާޔަތްކޮށް ނިންމާފައިވާ ނިންމުމުގައި، ދިވެހިރާއްޖެ ބައިވެރިވެ ސޮއިކޮށްފައިވާICCPR އާއި UDHR އިން ލިބިދޭ އިންސާނީ ޙައްޤުތަކާއި މިނިވަންކަން ރައީސް މުޙައްމަދު ނަޝީދުގެ ކިބައިން ނިގުޅައިގެންފައިވާކަމަށާއި އެމަނިކުފާނުގެ މައްޗަށް ކްރިމިނަލް ކޯޓުގައި ހިންގުނު ޝަރީޢަތުގައި އިޖުރާއީ ޢަދުލުވެރިކަން ޤާއިމުކުރެވިފައިނުވާކަމަށް ކަނޑައަޅައި، ރައީސް މުޙައްމަދު ނަޝީދުގެ މައްޗަށް ކޮށްފައިވާ 13 އަހަރު ދުވަހުގެ ޙުކުމުގެ ދަށުން އެމަނިކުފާނު ޖަލުގައި ބަންދުކޮށް، އަދަބު ތަންފީޛުކުރަމުން ގެންދަނީ އެކަށީގެންވާ ޤާނޫނީ ސަބަބެއް ނެތިކަމަށްވުމުން ރައީސް މުޙައްމަދު ނަޝީދު ދޫކޮށްލަންޖެހޭކަމަށް ކަނޑައަޅާފައިވާތީއާއި؛ ކްރިމިނަލް ކޯޓުން ރައީސް މުޙައްމަދު ނަޝީދުގެ މައްޗަށް ކޮށްފައިވާ ޓެރަރިޒަމްގެ ޙުކުމާ ގުޅިގެން ރައީސް މުޙައްމަދު ނަޝީދު ބަންދުކޮށް، އަދަބު ތަންފީޛުކުރަމުން ގެންދަނީ އެކަށީގެންވާ ޤާނޫނީ ސަބަބެއް ނެތިކަމަށްވުމުން އެމަނިކުފާނު ދޫކޮށްލަންޖެހޭކަމަށް އދ.ގެ ވަރކިންގ ގްރޫޕުން ނިންމާފައިވާތީއާއި؛ އަދި އެނިންމުން ބިނާކޮށްފައިވާ ICCPR އަދި UDHR މުއާޙަދާއާ އެއްގޮތްވާ ގޮތުގެ މަތިން ޤާނޫނުއަސާސީގެ 68 ވަނަ މާއްދާއަށް ރިޢާޔަތްކޮށް އެނިންމުމަށް ދިވެހި ދައުލަތުން ޢަމަލުކުރަންޖެހޭތީ، ކްރިމިނަލް ކޯޓުގެ ނަންބަރު 132/Cr-C/2015 ޤަޟިއްޔާއިން ބަލައި، ނިންމާފައިވާ މައްސަލާގައި ކޮށްފައިވާ ދަޢުވާ އަދި ޙުކުމަކީ ޤާނޫނީ އަދި ޝަރުޢީ ހަމަތަކުގެ މަތިން ބާޠިލު ދަޢުވާއެއްކަމާއި ބާޠިލު ޙުކުމެއް ކަމުގައި ކަނޑައަޅުއްވައި ދެއްވުމަށް ދިވެހިރާއްޖޭގެ ސުޕްރީމް ކޯޓުގައި އެދެމެވެ.